Imtella' Ġunju 24, 2020 Il-Ministru għat-Turiżmu Julia Farrugia Portelli qalet illi saret investigazzjoni dwar allegazzjonijiet li kienu tqanqlu fil-bidu tas-sena dwar id-Direttur għall-Attivitajiet Organizzati li taħtu jaqgħu l-għoti ta' sponsorships għalihom. Il-Ministru Farrugia Portelli, li kienet qed titkellem fil-Parlament fuq l-estmi tal-Awtorità Maltija għat-Turiżmu qalet illi l-allegazzjonijiet tqajmu min-nies li marru jkellmuha u li allegaw li dan id-Direttur ta flus lilu nnifsu taħt il-kappa ta' kumpanija. Hija qalet li mill-investigazzjoni li saret sar magħruf li d-Direttur ma kellu l-ebda rabta ma' din l-istess kumpanija. Il-Ministru għat-Turiżmu żiedet tgħid li ma tibżax tieħu deċiżjonijiet, iżda tagħmel dan fuq fatti u mhux fuq xnigħat. Waqt li qalet li rreferiet kull ittra għal għotja ta' sponsorship lill-Kumitat imwaqqaf għal dan il-għan semmiet li, għall-ewwel darba, qed jitfasslu kriterji ċari ta' kif jibdew jingħataw dawn l-isponsorships lil ċerti kumpaniji u dan biex tispiċċa kull pressjoni li ssir anki mill-bankijiet tal-Oppożizzjoni. Il-Ministru għat-Turiżmu tkellmet ukoll dwar il-ħidma tat-taqsima tat-tindif u qalet li fl-aħħar xhur inġabru 43,0000 tunnellata ta' skart minn positjiet pubbliċi. Hija semmiet li żdiedu l-pieni biex jonqos ir-rimi ta' skart waqt li appellat li l-iskart ukoll igerrex it-turiżmu. Il-Minsitru tkellmet dwar il-ħidma biex jerġa' jirpilja s-suq turistiku u qalet li l-għan tal-gvern huwa li seba' mitt elf turist iżuru Malta din is-sena. L-estmi tal-Awtorità Maltija għat-Turiżmu u ta' aġenziji oħra tal-gvern kienu approvati b'36 vot favur u 27 vot kontra.